בס"ד , כ"ח אייר תשפ"ג , יום ירושלים, עש"ק פרשת במדבר

להורים והבנים היקרים מאוד

שלום רב.

**עומדים אנו בשיאן של ימי הספירה ומתקרבים אט – אט ליום הגדול-יום מתן תורה. בדרך אנו פוגשים את יום העצמאות, והיום , ממש היום אנו פוגשים בשמחה והתרגשות את יום ירושלים ה-56 לאיחודה של ירושלים. "ואולך אתכם קוממיות" – רש"י מפרש 2 קומות, קומה פיזית , שה' הקים לנו מדינה משלנו לאחר אלפיים שנות גלות , וקומה רוחנית- שה' יתברך נתן לנו את הקומה הרוחנית , נתן קדושה בתוך ארץ ישראל שקולטת את הקדושה מירושלים – "עיר הקודש".**

**מה היה היום – יום ירושלים תשפ"ג בישיבת בנ"ע גבעת שמואל ???**

הנהגת הציבור של הגרעין התורני בעיר לוד, הזמינה את הישיבה שלנו להוביל את מצעד הדגלים בעיר לוד. נעתרנו בשמחה לבקשה זו, וראינו בה זכות שהיא חובה לאומית וציונית מהמעלה העליונה. יצאנו מהישיבה הבוקר עם 12 אוטובוסים ותלמידי כיתות ז- י' לעיר לוד. הבנים הובילו את השמחה העצומה, הריקודים ונשיאת הדגלים ברחבי העיר. עברנו ברחובות הראשיים, בסמוך לעירייה ובשכונות בהם נערכו פרעות לפני שנתיים. תושבים רבים מוותיקי העיר התחברו אלינו בשמחה ובהתרגשות. חלונות נפתחו מכל העברים ופנים מופתעות ושמחות הביטו באלפי בני הנוער שצעדו ברחובות - לובשי לבן ומניפים את דגלי ישראל. מראה הרחובות המלאים מפה לפה, בהמוני חוגגים המלווים בתזמורת עליזה המנעימה את האווירה בשירי ירושלים שמחים, הוא מחזה משמעותי מאוד, ומחזק מאוד את מי שנטל חלק באירוע הקדוש והמיוחד הזה. נציגי ציבור הודו למשתתפים ולישיבת בנ"ע גבעת שמואל על התמיכה האדירה והחיזוק של תושבי לוד במאבק על צביונה היהודי של העיר.

בשלב השני של היום התארחו התלמידים במכינות ובמוסדות חינוך בעיר וזכו להשתתף בפעילויות חינוכיות בנושא ירושלים. תלמידי ט' שמעו את הרב איתן שנרב (אביה של רינה שנרב הי"ד), ובני י' שמעו את הגברת מיכל טמייט מעולי אתיופיה, שיום ירושלים הוא בעל משמעות ייחודית בעדה זאת.

בני כיתות ז' - ח' השתתפו בחידון שלטים בנושא העיר לוד וירושלים.

ב"ה קיימנו את הפסוק - ירושלים הבנויה כעיר שחוברה לה יחדיו".

**תושב לוד כתב לי הערב כדי להעביר לבנינו היקרים .**

תלמידי ישיבת בנ"ע גבעת שמואל האלופים!!! כמה אנרגיות ואיזו שמחה הבאתם אתכם היום.

ביום ירושלים לפני שנתיים בדיוק, באותו מקום בדיוק, הסתובבו פורעים, שרפו, ובזזו כל מה שיכלו. באותו הזמן עם ישראל התגייס והגיע לסייע לנו. ב"ה זיכנו הקב"ה להיפגש והפעם כשדגל ישראל מונף גבוה, והרוח- מנשבת בזכותכם בעוצמות מטורפות. חיזקתם אותנו היום, חיממתם לנו את הלב, ואנו מודים לכם על הזכות שנפלה בחלקנו לחגוג את היום הזה כולנו ביחד. המעמד הזה מחייב אתכם לדרוש מהר"מים שלכם להגיע ללוד לביקור משמעותי, נשמח לארח אתכם.

עמיחי לנגפלד בשם תושבי לוד

**ומה עוד היה שבוע בישיבה ????**

**האקתון- בנושא משבר האקלים – תלמידי כיתות י'.**

ביום שלישי התקיים האקתון בנושא משבר האקלים , כתהליך חינוכי -פדגוגי  שצוות המדעים מוביל . תלמידי המחזור חולקו ל-27 קבוצות חשיבה ועשייה ובמשך יום שלם, בליווי מנטור מתחום המדעים , עמלו על יצירת פתרונות חדשניים לבעיות שהאו"ם מגדיר בסדר חשיבות גבוהה.

שמחנו  לראות יכולת יצירה וחשיבה גבוהה, ואת החיבור והשותפות בין התלמידים. הועלו פתרונות בנושא גזי חממה ופליטה, התמודדות ויצירת פתרונות עם זיהום החופים, מענה לתעשיית הבשר המזהמת, מיחזור, יצירת מקורות אנרגיה ירוקים ועוד.

לצורך ארגון ההאקתון שכרנו חברה המתמחה בנושא . זכינו להתחזק באנשי מקצוע מעולים, והורים רבים שהתנדבו לנווט את היום המדהים. במהלך היום התכבדנו בביקורם ובבירכתם של הרב פלטי גרנות ממינהל החינוך במרכז יב"ע, וראש העיר מר יוסי ברודני.

בסופו של יום נבחרו 3 קבוצות זוכות שייצגו את הישיבה בתחרות בין לאומית בנושא משבר האקלים. **יישר כוח גדול ותודה להנהלת הישיבה, צוות המדעים בישיבה, למורה יעל אריאל - הרכזת הפדגוגית, לרב אריק היקר – מנהל התיכון, למורה טליה זינגר- רכזת מדעים בישיבה, ולהורים היקרים שהסכימו לבוא ולשמש כמנטורים. תודה מיוחדת למנהלת האדמי' הגברת לירון מתן ולצוות המנהלי של הישיבה שנרתם לאירוע.**

**ומה עוד היה שבוע בישיבה ????**

**ביום רביעי התקיים ערב ספרות והיסטוריה תחת הכותרת "עיר שחוברה לה יחדיו" להורי ובני י'** . התחלנו בשולחנות עגולים של שיח על אחדות עם ישראל . השאלה המרכזית הייתה - איך נגביר את האחדות בעם ישראל ?? המשכנו לשירי ירושלים ושירי אחדות עם סיפורים  וקטעי קישור. היה ערב מדהים בתוכן ובערכים !!!

תודה רבה לצוות היסטוריה בראשות הרב אוהד נתנזון – רכז ההיסטוריה, למורים אבי דסקל וניצן קלוגמן, לצוות ספרות – המורות מיכל וייס ודיצה על התוכן וההכנה המרובה והמקצועית. לרב אהרונסון על ההנחיה, ולמורים שניגנו ושרו – המורה נתנאל זיסברג, והמורה יוסי ולכל המורים שבאו להוביל ולכוון.

**ב"ה הרבה אירועים ערכיים וחינוכיים !!!!**

**ומה הלאה ??**

מתכוננים בשמחה ובחריצות לליל הלימוד בחג השבועות . ע"כ פרטים בתחילת השבוע .

ועתה לפרשת השבוע – פרשת במדבר .

**הכלל והיחיד !!!!**

**במספר שמות ... לגלגלתם**

התורה פותחת את ספר במדבר בפסוק זה : **''שאו את ראש כל עדת בני ישראל וכו' במספר שמות כל זכר לגלגלתם.''  (במדבר א:ב)**

פרשתנו הפותחת את ספר במדבר מפרטת ומרחיבה בעניין המפקד שנערך בקרב ישראל. ואכן, כך נקרא ספר במדבר בגמרא סוטה דף לו':- **"חומש הפקודים"** ע"ש אותם שני מפקדים שנערכו בקרב ישראל – האחד בפרשת במדבר והשני בפרשת פנחס.

ידוע ומפורסם טעמו של רש"י בעניין מפקדים אלו וז"ל: **"מתוך חיבתן לפניו הוא מונה אותם כל שעה".** אך מתבקשת היא השאלה – וכי אין לה' יתברך דרכים אחרות להראות את חיבתו אלינו ולא על ידי מפקד, שלכאורה מהווה ענין נהלי נטול כל רגש וחיבה???

את צורתו ותוכנו של המפקד מתארת התורה (במדבר א', ב'): "שאו את ראש כל עדת בני ישראל למשפחותם לבית אבותם **במספר שמות**..." כלומר, כל אחד ואחד מן הפקודים חייב היה לומר את שמו ובכך היה מצטרף למניין הפקודים. ושוב נשאלת השאלה , אם כל המטרה היא לדעת את מספרם, פשוט יותר היה לסכם את מספר האנשים הכללי, אך לשם מה יש צורך לדעת את שמותיהם, ובוודאי שאין צורך לדעת את שמות אבותם ???

וכתב המלבי"ם:  **"שכל אחד הגיד את שמו וכתבו על ספר, ואח"כ מנו את השמות וידעו כמה אנשים יש, וחוץ מזה עברו האנשים בעצמם לפני משה ומנו אותם לגלגלתם. והטעם שהיה ספירה כפולה, מספר שמות וגולגולת, התבאר במדרש, "מונה מספר לכוכבים לכולם שמות יקרא" .**

**המניין** מציין את הסכום הכללי של כל עם ישראל , כאשר הייחודיות והפרטיות של כל אדם ואדם לא באות לידי ביטוי, לעומת זאת **השמות** באים לתת תוכן ייחודי ומהותי לכל אחד ואחד.

ישנן תרבויות החורטות על דגלן את הכלל, ומבטלות את הפרטיות ומקריבות את היחידים למען הכלל. לעומתן ישנן תרבויות אחרות השומרות  בקנאות על זכויות הפרט, ולפיהם אין הכלל אלא לצורך הפרט.

**אך עם ישראל שונה מיתר העמים ונמשל לכוכבים.**

המדרש אומר שפעם אחת נאמר - **"מונה מספר לכוכבים לכולם שמות יקרא"** היינו **שם פרטי לכל כוכב וכוכב**, ובפסוק אחר  **"המוציא במספר צבאם לכולם בשם יקרא".** מכאן רואים שלמערכת כולה יש לה שם אחד,  ואין הבלטה של כל כוכב באופן אישי ?? כיצד מסבירים דבר זה ??

זה עניינו של עם ישראל – פרט  הצריך לכלל, וכלל הצריך לפרט. היחיד צריך לטפח את אישיותו המיוחדת,  אך לא לצרכיו האישיים. אלא לצורך השתלבותו בגוף הכללי של האומה. האדם דואג לאישיותו ולערכיו שלו, אך כל המטרה, שאחרי שהאדם טיפח את אישיותו הוא משתלב בתוך כוח עם ישראל, אישיותו באה לידי ביטוי לטובת עם ישראל-כולו.

**וכך פירש ה-"שפת אמת" האדמו"ר מגור את המשנה באבות** : **"אם אין אני לי מי לי,  וכשאני לעצמי מה אני".** ההשתייכות לכלל עדיין אינה מעניקה לכל יחיד  את אישיותו, ואם אין אני לי, אין מי שיעשה זאת במקומי. אך כשאני  לעצמי ופועל להדגשת הפרטיות, אך ורק לצרכי -- מה אני ?? ועוד הוסיף ה-"שפת אמת" (במדבר תרל"ב) : **"המניין שנמנו כל איש מישראל על מקומו, שנראה מזה שיש לכל איש ישראל דבר מיוחד לעשות להשי"ת, ועל שם זה נברא...".**

זכות גדולה זכה כל יחיד ויחיד מישראל שכשנברא . הוטל על כל אחד מאיתנו תפקיד מיוחד – ישנה שליחות מיוחדת לכל אדם ואדם למלא בעולם ואת השליחות הזאת רק אותו אדם יכול לקיים בעולם, רק אותו אדם מסוגל לעשות תפקיד זה .

לכן אנו מדמים את ישראל לכוכבים ולחול הים. הכוכבים מציינים את התפקיד  הייחודי של כל אחד, והחול -- את הגיבוש הכללי של כל הפרטים ליחידה  אחת, שהרי החול אינו מתייחד בפרטיות של כל גרגיר וגרגיר, אלא בחיבורם  יחדיו.

**הספורנו** בפרשתנו כותב : **"במספר שמות- כי אז היה כל אחד מאותו הדור נחשב בשמו המורה על צורתו האישית".** העולה מדבריו שההתפקדות ע"י אמירת שם הנפקד ושם אביו הייתה על מנת להבליט את ייחודו של כל אחד ואחד, וזה – רק ע"י שמו.

א"כ , יוצא שהספירה הייתה גם לפי שמות האנשים וגם לפי מספרם : השמות – כדי להבליט את ייחודו של כל אדם ואדם , ואח"כ לפי מספר כללי – אחד, שתיים, שלש....... כדי לומר שהאדם מביא את המיוחד דווקא לו לטובת הכלל.

**וכיצד כל זה קשור אלינו , לעבודת ה' שלנו ??**

העובדה שלכל אחד מישראל יש שם בפני עצמו ומהות עצמאית, מורה לנו שהדרכים בעבודת ה' של כל אחד ואחד שונות, **התפקיד הכללי של הבריאה כולה הוא לעבוד את ה' בדבקות עילאית ובתמימות מוחלטת. אלא, שבתוך מסגרת גדולה וכוללת זו ייחד ה' יתב' לכל אחד מישראל תפקיד המותאם לו ונגזר משמו הייחודי רק לו.**

וכך גם מובא בגמרא במסכת ברכות דף יז.- **"מרגלא בפומייהו דרבנן דיבנה אני בריה וחברי בריה...."** – ומפרש שם רש"י – **"אני העוסק בתורה וחברי עם הארץ – אני משכים למלאכתי והוא משכים למלאכתו כשם שהוא אינו מתגדר במלאכתי כך אני איני מתגדר במלאכתו. שמא תאמר אני מרבה והוא ממעיט! שנינו, אחד המרבה ואחד הממעיט, ובלבד שיכוון ליבו לשמים"**.

תוכן דבריהם של חז"ל הוא, שכל אדם, יהיה אשר יהיה, צריך ואף חייב להפנים בקירבו שכל אחד מסביבו ממלא שליחות אחרת, כל אחד כפי כישוריו, יכולתו ושכלו, ואל לו לאדם להתפאר על חבירו בטענו ששליחותו חשובה יותר, רצינית יותר, או מועילה יותר. ורק אחרי שכל אחד מביא את ייחודיותו בעבודת ה' שלו , הוא מצטרף לכלל שכולם עובדים את ה' יתב' וכל אחד בצורה הייחודית שלו.

לפי זה ברור מדוע הספירה הייתה דווקא בצורה זו ולא בצורה אחרת – שבמהלך הספירה של השמות והמספר הכללי מורים לאדם מהם תפקידיו : לבנות לו ייחודיות מסויימת , ייחודיות של כל אחד ואחד בפני עצמו, ורק אח"כ להביאה לטובת עם ישראל כולו.

**הודעות להורים ולתלמידים .**

1. **יום עיון ולימוד לקראת חג השבועות .**

ביום שני הקרוב ב' סיוון 25/2 נקיים יום עיון לתלמידי ט' – י' וסיירות הקודש בכיתות ז' – ח', בנושא חשיבות התפילה.

**יום זה יוקדש לע"נ של מנהל התיכון הרב יוסף שטווי ז"ל, שתפילתו הייתה מקירות ליבו.**

אנו נשמע ביום זה את הרב אליעזר מלמד שליט"א – ראש ישיבת ההסדר הר ברכה ומחבר ספרי פניני הלכה , ואת הרב תמיר גרנות – ראש ישיב ההסדר "אורות שאול" בתל אביב.

כמו"כ נשמע את דברי משפחת הרב שטווי ז"ל.

1. **מבחני ראש הישיבה בגמרא לאחר חג השבועות.**

מיד לאחר חג השבועות יתקיימו מבחני ראש הישיבה בגמרא לכל תלמידי הישיבה . למבחנים האלו יש חשיבות רבה !!!

כל מחזור קיבל מרכזי המחזור את החומר למבחן .

1. **סמינריון בנושא זהות ישראלית עם מדריכי גשר – בני כיתות ט' .**

ביום ראשון הקרוב, א' סיוון 21/5 נקיים סמינריון לבני כיתות ט' בנושא – זהות ישראלית. הסמינריון יונחה ע"י מדריכי גשר, ויהיה בשיתוף אולפנת גב"ע והתיכון הממלכתי בגב"ש. הסמינריון יתקיים בעיר גבעת שמואל. **יום זה אורגן ותוכנן ע"י מחלקת החינוך בעיריית גב"ש.**

1. **פעילות גיבוש לבני כיתות ז' – שנה"ל תשפ"ד .**

ב"ה סיימנו את הרישום לשנה"ל תשפ"ד, וביום שלישי הקרוב , ג' סיוון 23/5 מהשעה 14.45 נקיים יום הכנה לחג השבועות וגיבוש לבני כיתות ז' תשפ"ד. **ברוך בואכם למשפחת ישיבת בנ"ע גב"ש.**

שבת שלום ומבורך וחג ירושלים שמח

אוהבכם ומוקירכם מאוד

שרגא פרוכטר – ראש הישיבה